En mystisk bom har skabt røre på Reddit, hvor folk diskuterer, hvad pokker den egentlig skal gøre godt for. Ekstra Bladet satte sig for at undersøge sagen

Under overskriften 'Fortovsmysterium' har flere danske Reddit-brugere det sidste døgns tid diskuteret og undret sig over en vejbom, der er placeret på Nattergalevej i København.

For hvad skal den egentlig gøre godt for?

'Det fører ingen steder og bommen har ingen anvendelse,' skriver brugeren analo69.

Bommen skal nu fjernes. Foto: Mogens Flindt

'Bor ved den !! Den irritere mig hver dag !' skriver nholles.

'Det er en svenskerbarrikade,' skriver HyperManFromSpace spøgefuldt.

Kommune: Det er ikke os

Ekstra Bladet har spurgt Københavns Kommune, hvad der er op og ned i sagen. Det viser sig, at der er tale om en privat fællesvej, og derfor er det ikke en bom, som kommunen har sat op.

Det er derimod grundejeren, der har gjort det - af en umiddelbart ganske opsigtsvækkende årsag.

- Det er grundejeren på den private fællesvej, som har sat bommen op for at forhindre bilkørsel på fortovet, oplyser enhedschef Søren Kastoft fra Teknik- og Miljøforvaltningen i Københavns Kommune.

Den skal væk

Bommen er dermed ikke godkendt.

- Københavns Kommune er vejmyndighed på de private fællesveje, og kommunen har tidligere givet afslag på ønsket om at opsætte bommen. Derfor retter vi nu kontakt til grundejeren med besked om, at den skal fjernes, udtaler Søren Kastoft.

Det er administrationsselskabet PrivatBo, der udtaler sig på vegne af grundejer. Forretningsføreren bekræfter, at bommen altså blev sat op på grund af bilister på fortorvet.

- Bommen blev sat op, fordi mange billister trak hen over fortovet på den smalle vej. Det ødelagde med tiden fortovets belægning og kunne skabe problemer for ældre og dårligt gående, siger Karin Kryger Olsen, forretningsfører i administrationsselskabet PrivatBo.

De accepterer dog, at de nu skal fjerne bommen, og mysteriet lader nu til at være løst.

- Kommunen gjorde os på et tidspunkt opmærksomme på, at de ikke havde givet tilladelse til denne type afspærring, og siden har bommen stået åben. Den bliver i dag brugt af cyklister, der låser deres cykler fast til den. Men det er klart, at hvis kommunen ønsker, at bommen skal tages ned, så sørger vi for, at det bliver gjort, oplyser Karin Kryger Olsen.